מכבי חיפה

מכבי חיפה-כרמל היא אגודת ספורט מן המובילות והפופולריות בישראל, שקבוצותיה ממוקמות בעיר חיפה. באגודה רשומים כ-4,000 ספורטאים, בוגרים וצעירים, בקבוצותיה ובחוגיה השונים. האגודה מהווה חלק מתנועת מכבי ישראל.

היסטוריה
אגודת מכבי חיפה נוסדה בדצמבר 1912 כ-"מכבי בת גלים". פעילי האגודה הראשונים היו ד"ר אליהו אורבך והמורה נוימן מבית הספר של אגודת עזרא. המייסדים האמינו ברעיונות האידאולוגיים של תנועת המכבי ורצו להקים סניף בחיפה. תחומי הספורט המובילים של המועדון בראשיתו היו שחייה וכדור מים. בין פעילויות הספורט הנוספות היו כדורגל וכדורסל.

ספורטאי מכבי חיפה רשמו הישגים מרשימים בענפי ספורט רבים, בהם: כדורגל, כדורסל, כדורעף, כדוריד, הוקי קרח, שחייה, כדור מים, אתלטיקה קלה, התעמלות, הרמת משקולות, סיוף, טניס, טניס שולחן, איגרוף, שחמט, ג'ודו, רוגבי ועוד.

פעילות
האגודה מתנהלת על ידי מועצה, הכוללת כ-50 חברים; סמכותיה מוענקות מהאסיפה הכללית והיא נחשבת למוסד העליון של האגודה. המועצה בוחרת את הנהלת האגודה ואת יו"ר ההנהלה; ההנהלה היא המוסד המבצע של האגודה. לצדה של האגודה פועלת אגודת נאמני מכבי חיפה, האמונה על הקמת ותפעול המתקנים בהם מתאמנים ומשחקים ספורטאי האגודה, וזו גם מפעילה את הנהלות מרכז הספורט והבריכה אשר על הר הכרמל. מאז שנות ה-90 פועלת גם עמותת הקרן ע"ש מיכל ונחום חת, המעניקה מדי שנה מלגות לספורטאים מצטיינים ונזקקים. בכל מחלקה פועלת הנהלה, ובאגודה פועלים גם ועדת ביקורת ובית דין.

ספורטאים רבים של האגודה זכו בתוארי אליפות, קבעו שיאים ישראליים וגם השתלבו בנבחרות ישראל בענפי הספורט השונים. רבים מפעילי מכבי חיפה השתלבו בפעילות במוסדות המרכזיים של הספורט בישראל, כמו הוועד האולימפי, הנהלת ההתאחדות לכדורגל, איגוד הכדורסל, הנהלות ענפי הספורט השונים ומרכז מכבי. אגודת מכבי חיפה גם מנהלת מפעלי תרבות ומקיימת אירועים חברתיים מדי שנה, כמו גם קייטנה.

אגודת מכבי חיפה היא הבעלים של מגרשי "קצף", מגרש האימונים של קבוצת הכדורגל של מכבי חיפה, שהופרדה מהאגודה בשנת 1993 כשעברה לבעלות פרטית. עד המעבר נשא סמל מועדון הכדורגל דמות אריה מצוירת, והוא שונה לאחר מכן.

האגודה פועלת ללא כוונות רווח. דניאל אסנין שכיהן כיו"ר אגודת מכבי חיפה, משמש היום כנשיא הכבוד של האגודה כהוקרה על פעולתו רבת השנים. יושבי ראש וחברי הנהלת אגודת מכבי חיפה היו לאורך השנים ממכובדי העיר חיפה בפרט, ומדינת ישראל בכלל.

האגודה משתפת פעולה עם מספר בתי ספר בחיפה, ביניהם בית הספר הריאלי ומרכז חינוך ליאו בק, שבהם פעילויות הספורט מסופחות לה.

סגל ההנהלה הבכירה 
 רו"ח ניר ענבי: יו"ר האגודה משנת 2015.
 רועי שווץ: מנכ"ל האגודה. משנת 2016
 דניאל אסנין: יו"ר אגודת נאמני מכבי חיפה, כיהן פעמיים כיו"ר האגודה (מכהן גם כסגן יו"ר תנועת מכבי בישראל).
 עו"ד נוי ברינט: יועץ משפטי לאגודה וחבר הוועד
 בני ברנשטוק: חבר הנהלת האגודה. יו"ר קבוצת הכדורגל לשעבר ויו"ר ליגת הוותיקים של הכדורגל.
 אילן בק: יו"ר מחלקת הכדורסל
 ניל מזרחי: מנהלה המקצועי של מחלקת השחייה ומאמנה הראשי של נבחרת השחייה הבוגרת. במחלקת השחייה פועלים עשרות אנשי צוות, כ-400 ספורטאים צעירים, וכ-100 שחיינים בוגרים - מהם כ-10 חברי סגל נבחרות ישראל השונות.
 יו"ר מחלקת האתלטיקה תא"ל (מיל) אליעזר בן ארוש וצוות המחלקה, מעין שחף, רומן רוזנברג, אלברט פונג'ין, אהרון שבתייב: הצוות המקצועי של מחלקת האתלטיקה, בה פעילים כ-200 ספורטאים.
 משה קציר: יו"ר מחלקת שחמט, בה כ-35 פעילים.

חברי הנהלה בעבר:

שלום ואנו: בעבר אחראי, בין היתר, על הטקסים השונים של האגודה, ביניהם 'מרוץ הלפיד' המתקיים כל שנה במהלך חנוכה בבית ספר הריאלי, ובו מוענקים תוארי "יקירי אגודת מכבי חיפה"; ו"גביע אסף שטייר" במהלך חג הפסח לזכרו של שחקן הנערים של מחלקת הכדורסל, אסף שטייר, שנהרג בפיגוע בשדרות מוריה בחיפה; ועל גביע חיפה, טורניר שחייה ארצי שבו משתתפים שחיינים מכל הרמות השונות - שחיינים מתחילים ועד השחיינים האולימפיים של ישראל.

ראשי האגודה בעבר
יושבי ראש אגודת מכבי חיפה לדורותיהם משנת 1918, לפי סדר מינויים לתפקיד:
 יהודה שניאור
 ד"ר חיים ויסבורג
 משה מלמד
 עו"ד נחום חת
 מרדכי ימפולסקי
 ג'ורג' פלש
 יהודה כרמי
 ד"ר אברהם צליוק
 זליק זק
 ד"ר עמנואל וקס
 דניאל אסנין
 ישראל רוזנברג
 דן כצנלסון
 יהודה גנוסר
 שלמה צוקרמן
 משה הירש
 יוחנן וולך

ספורטאים מובילים באגודה

רות מנדלה (לבו) מחיפה זוכה באליפות ארץ ישראל באתלטיקה 1940 בריצת 100 מטר
בשנת 1974 זכה דן ברנר שחיין מכבי חיפה בתואר יבשתי, במדליית זהב במשחקי אסיה (טהראן 1974) במשחה ל-100 מטר חופשי, שהיה להישג הטוב ביותר של שחיין ישראלי.
 הג'ודוקא ענבל שמש - מחזיקת מדליית זהב במכביה העשרים, מחזיקה בתואר אלופת ישראל (עד 63 ק"ג) לשנת 2016 ומחזיקת מדליית הארד באליפות אירופה לג'וניור 2016.
 השחיין יהונתן קופלב - אלוף ישראל, שיאן ישראל, אלוף אירופה (דברצן 2012) ובעל תוצאת השנה בעולם (2016) במשחה ל-50 מטר גב, ובכך היה לשחיין הישראלי הראשון והיחידי נכון לשנת (2017) שזוכה בתואר אלוף אירופה בשחייה ומחזיק בתוצאת השנה בעולם.
 האתלטית חנה קנייזבה-מיננקו - אתלטית ישראלית-אוקראינית בקפיצה לרוחק ובקפיצה משולשת. עד לשנת 2012 היא ייצגה את אוקראינה, ומשנת 2013 היא מייצגת את ישראל.
שחקנית הכדורעף לוגאן טום (ארצות הברית) - מדליסטית אולימפית במדי נבחרתה, שחקנית בקבוצת כדורעף הנשים של האגודה.

ראו גם 
 מכבי חיפה (כדורגל)
 מכבי חיפה (כדורסל)
 מכבי חיפה (שחייה)

קישורים חיצוניים 

 
 
 ד"ר יעקב סובוביץ, ראשית החינוך הגופני והספורט בחיפה, באתר העמותה לתולדות חיפה
 

מכבי חיפה (אגודה)
חיפה (אגודה)